č. 2015-6259/5550-1:15A0

Štatút 
Komisie na posúdenie žiadostí o poskytnutie dotácie na rozvoj – výzva 2015-I 
 Gestorský útvar: sekcia vysokých škôl, tel.: 02/59 374 369
Čl. 1	
Úvodné ustanovenia
(1)	Štatút Komisie na posúdenie žiadostí o poskytnutie dotácie na rozvoj – výzva 2015 - I (ďalej len „štatút“) upravuje úlohy, zloženie, orgány a zásady činnosti Komisie na posúdenie žiadostí o poskytnutie dotácie na rozvoj – výzva 2015-I (ďalej len „komisia“), zriadenej Ministerstvom školstva, vedy, výskumu a športu Slovenskej republiky (ďalej len „ministerstvo“).
(2)	Komisia je poradným orgánom ministra školstva, vedy, výskumu a športu Slovenskej republiky (ďalej len „minister“) pri posúdení žiadostí o poskytnutie dotácie na rozvoj podľa metodiky rozpisu dotácií verejným vysokým školám a smernice č. 41/2010-I z 21. decembra 2010 o poskytovaní dotácií v pôsobnosti Ministerstva školstva Slovenskej republiky.
(3)	Žiadosťou o poskytnutie dotácie na rozvoj sa na účely tohto štatútu rozumie žiadosť o poskytnutie finančných prostriedkov zo štátneho rozpočtu na rozvojový projekt predloženej na základe zverejnenia výzvy na predkladanie žiadostí o dotáciu na rozvoj (ďalej len „výzva“).
Čl. 2	
Úlohy komisie
Úlohou komisie je najmä
a)	posúdiť jednotlivé žiadosti o dotáciu formou ich ohodnotenia,
b)	odporučiť ministrovi, ktorým žiadostiam v rámci výzvy vyhovieť a ktoré zamietnuť, na základe poradia zostaveného podľa počtu bodov získaných nezávislým hodnotením jednotlivými členmi komisie,
c)	navrhnúť konkrétne podmienky financovania rozvojového projektu,
d)	posúdiť splnenie formálnych požiadaviek výzvy a potvrdiť vyradenie projektov z dôvodu ich nesplnenia.

Čl. 3	
Členstvo v komisii
(1)	Komisia má troch členov:
a)	riaditeľa odboru vysokoškolského vzdelávania (predseda komisie), 
b)	riaditeľa inštitútu vzdelávacej politiky
c)	experta navrhnutého riaditeľom inštitútu vzdelávacej politiky.
(2)	Členov komisie vymenúva minister.
(3)	Člen komisie sa zúčastňuje na činnosti komisie, má právo sa oboznámiť so všetkými doručenými žiadosťami, ako aj dôvodmi na vylúčenie žiadostí z hodnotenie pre nesplnenie požiadaviek výzvy. 
(4)	Členovia komisie potvrdzujú vyradenie žiadostí pre nesplnenie formálnych požiadaviek. V prípade, že najmenej dvaja členovia komisie sa s návrhom na vyradenie nestotožnia, žiadosť je zaradená do hodnotenia. 
(5)	Členovia komisie, okrem predsedu komisie,  pripravia v určenej lehote hodnotenie žiadostí, ktoré neboli vyradené pre nesplnenie formálnych požiadaviek. V prípade, že  hodnotenie niektorej žiadosti bude rozdielne o viac ako 20 bodov, hodnotenie pripraví aj predseda komisie. Jednotlivým žiadostiam je pridelený priemerný počet bodov zo všetkých hodnotení. 
(6)	Člen komisie je povinný
a)	aktívne sa zúčastňovať na rokovaní komisie,
b)	zachovávať mlčanlivosť o skutočnostiach, ktoré sa dozvedel pri výkone svojej funkcie v komisii podľa osobitného predpisu,)
c)	poskytovať verejnosti objektívne informácie o priebehu rokovaní komisie.
Čl. 4	
Orgány komisie
(1)	Orgánmi komisie sú predseda komisie a tajomník komisie.
(2)	Predseda komisie:
a)	zodpovedá za činnosť komisie a zastupuje ju navonok,
b)	zvoláva komisiu písomnou pozvánkou alebo inou preukázateľnou formou,
c)	vedie rokovanie komisie a zodpovedá za kvalitu práce komisie, za objektívnosť pri posudzovaní žiadostí a dodržiavanie štatútu,
d)	riadi činnosť tajomníka komisie.
(3)	Tajomník komisie nie je členom komisie. Funkciu tajomníka vykonáva zamestnanec ministerstva určený predsedom komisie. 
(4)	Tajomník komisie: 
a)	administratívne a organizačne zabezpečuje zasadnutie komisie a jej činnosť,
b)	administratívne zabezpečuje proces hodnotenia žiadostí,
c)	zabezpečuje komunikáciu s členmi komisie,
d)	vypracúva podklady na zasadnutie komisie,
e)	vyhotovuje zápisnicu zo zasadnutia komisie.
Čl. 5	
Zasadnutie komisie
(1)	Zasadnutie komisie zvoláva predseda komisie. 
(2)	Prvé zasadnutie komisie zvoláva predseda po uplynutí lehoty na hodnotenie projektov, ak nie je potrebné inak.
(3)	Komisia je schopná uznášania, ak je prítomná nadpolovičná väčšina členov komisie. Ak počas rokovania komisie poklesne počet prítomných pod polovicu, predseda komisie preruší zasadnutie komisie. 
(4)	Zasadnutia komisie sú neverejné. Okrem členov komisie sa na zasadnutí komisie zúčastňuje tajomník komisie, prípadne ďalší zamestnanec ministerstva.
(5)	Členovia komisie môžu uskutočniť zasadnutie aj využitím online nástrojov.
Čl. 6	
Hodnotenie žiadostí o poskytnutie dotácie
(1)	Po uplynutí termínu na podávanie žiadostí v rámci výzvy, vykoná ministerstvo formálnu kontrolu žiadostí. 
(2)	Tajomník komisie po ukončení formálnej kontroly informuje členov komisie prostredníctvom elektronickej pošty o počte podaných žiadostí k jednotlivým projektom OECD, o výške a charaktere požadovanej dotácie a o celkovom rozpočte jednotlivých žiadostí. Okrem informácie podľa prvej vety predloží členom komisie na schválenie zoznam žiadostí, ktoré budú z ďalšieho procesu vyradené pre nesplnenie formálnych požiadaviek uvedených vo výzve, spolu s odôvodnením takéhoto postupu spolu s predmetnými žiadosťami  požiada členov komisie o potvrdenie vyradenia týchto žiadostí z ďalšieho hodnotenia.
(3)	Členovia komisie sa k návrhom predloženým podľa odseku 2 vyjadria per rollam podľa usmernenia od tajomníka komisie do troch pracovných dní od doručenia.  V prípade potreby môže predseda komisie zvolať na prerokovanie týchto návrhov zasadnutie komisie.
(4)	Tajomník komisie poskytne členom komisie všetky doručené žiadosti, ktoré sa hodnotia, spolu s hodnotiacim hárkom. Určení členovia komisie poskytnú svoje hodnotenie tajomníkovi komisie do piatich pracovných dní. 
(5)	V prípade, že na základe doručených hodnotení bude rozdiel hodnotenia niektorého projektu viac ako 20 bodov, požiada tajomník komisie o vykonanie hodnotenia k danému projektu aj predsedu komisie. 
(6)	Po skončení hodnotenia hodnotiteľmi predloží tajomník komisie výsledok hodnotiaceho procesu (najmä poradie projektov, hodnotenie žiadostí) a návrhy odporúčania komisie (najmä alokácia finančných prostriedkov medzi jednotlivé vybrané žiadosti, podmienky financovania jednotlivých projektov) predsedovi komisie za účelom ich predloženia na zasadnutí komisie.
(7)	V odôvodnených prípadoch môže komisia rozhodnúť o potrebe dopracovania hodnotenia alebo nariadiť nové hodnotenie žiadosti, ktoré nahradí pôvodné hodnotenie. Takýto prípad uvedie a odôvodní v zápisnici zo zasadnutia. Dôvodom je prípad, ak má komisia závažné pochybnosti o vykonanom hodnotení (nesúlad hodnotenia s projektom, podmienkami výzvy a pod.).
(8)	Komisia prerokuje predložené návrhy podľa odseku 7 a ak ide o jej posledné zasadnutie sformuluje odporúčania pre ministra podľa čl. 2 písm. b), ktoré uvedie v zápisnici z rokovania. V zápisnici z rokovania sa uvedie aj predchádzajúca činnosť komisie od jej vymenovania alebo predchádzajúceho zasadnutia.
Čl. 7	
Prijímanie uznesení komisie
Na prijatie uznesenia komisie je potrebný súhlas nadpolovičnej väčšiny členov komisie.
Čl. 8	
Záznamy o zasadnutí komisie
(1)	Zápisnicu zo zasadnutia komisie vyhotovuje tajomník komisie. 
(2)	Zápisnica obsahuje prezenčnú listinu, zhrnutie prerokovaných bodov a znenie prijatých uznesení a rozhodnutí. V prípade, že niektorý z členov komisie bol zapojený do rokovania komisie prostredníctvom online nástroja, vyznačí sa táto skutočnosť v prezenčnej listine poznámkou.
(3)	Zápisnica zo zasadnutia komisie musí byť zaslaná všetkým členom komisie najneskôr do troch dní od uskutočnenia zasadnutia komisie.
(4)	Zápisnicu schvaľuje a podpisuje predseda komisie a predkladá ministrovi spolu s návrhom na rozhodnutie o poskytnutí finančnej dotácie s uvedením jej výšky alebo zamietnutí žiadosti o finančnú dotáciu spolu s uvedením dôvodu jej neschválenia.
Čl. 9	
Záverečné ustanovenia
(1)	Zmeny a doplnky k štatútu schvaľuje minister.
(2)	Rozhodnutím o jednotlivých žiadostiach sa činnosť komisie skončí.
(3)	Štatút nadobúda platnosť dňom jeho podpisu ministrom.

Bratislava, 6. február 2015

Juraj Draxler,
minister

Funkcia:	Meno, priezvisko:	Podpis: 	Funkcia:	Meno, priezvisko:	Podpis: 	
Spracovateľ	Jozef Jurkovič		R IVP:	Matej Šiškovič		
GRSVŠVaV	Peter Plavčan		GRS FaR:	Eva Bizoňová		
ŠT 1						

Obsah
Štatút  Komisie na posúdenie žiadostí o poskytnutie dotácie na rozvoj – výzva 2015-I
Čl. 1	Úvodné ustanovenia
Čl. 2	Úlohy komisie
Čl. 3	Členstvo v komisii
Čl. 4	Orgány komisie
Čl. 5	Zasadnutie komisie
Čl. 6	Hodnotenie žiadostí o poskytnutie dotácie
Čl. 7	Prijímanie uznesení komisie
Čl. 8	Záznamy o zasadnutí komisie
Čl. 9	Záverečné ustanovenia
Obsah